Vermoorde skoolmeisies: Tienerseuns hoor vandag oor verhoor | Maroela Media
Vermoorde skoolmeisies: Tienerseuns hoor vandag oor verhoor
Twee 16-jarige seuns wat in Februarie glo twee skoolmeisies van Johannesburg in 'n vermeende sataniese ritueel vermoor het, gaan na verwagting Vrydag in die Protea-landdroshof hoor of hulle saak verhoor gaan word.
Ao. Kay Makhubela, 'n polisiewoordvoerder, het gesê die seuns het Donderdag vlugtig in die hof verskyn. Die saak is tot Vrydag uitgestel vir 'n voorlopige ondersoek kragtens die Kinderwet. Die uitkoms van dié ondersoek sal bepaal of die seuns se saak verhoor gaan word.
Die seuns, wie se name nie bekend gemaak mag word nie omdat hulle minderjarig is, word in 'n plek van veilige bewaring aangehou. Hulle het vroeër ook dwelmtoetse ondergaan.
Die seuns is in hegtenis geneem in verband met die moord op Thandeka Moganetsi en Chwayita Rathazayo, onderskeidelik 15 en 16 jaar oud. Hul liggame is in 'n veld in Dobsonville in Soweto aangetref. Moganetsi en Rathazayo, leerlinge aan die George Khosa Sekondêre Skool, het nog hul skoolklere aangehad. Hulle het snywonde aan hul hande en nekke gehad en daar was skeermeslemmetjies en drie swart, gebrande kerse langs hul liggame. -SAPA